Predkladacia správa

	Z Plánu práce vlády SR na rok 2005 vyplynula pre Ministerstvo pôdohospodárstva Slovenskej republiky úloha predložiť v spolupráci s Úradom geodézie, kartografie a katastra Slovenskej republiky v novembri 2005 na rokovanie vlády Slovenskej republiky Správu o stave obnovy evidencie niektorých pozemkov a právnych vzťahov k nim podľa zákona NR SR č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov a  návrh harmonogramu katastrálnych území na konanie o obnove evidencie niektorých pozemkov a právnych vzťahov k nim na rok 2006.
	Predmetná správa sa každoročne predkladá na rokovanie vlády Slovenskej republiky. 
	Dôvodom na zaradenie správy je ustanovenie § 2 zákona NR SR č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov, podľa ktorého vláda Slovenskej republiky schvaľuje s cieľom koordinácie a riadnej prípravy konaní o obnove evidencie niektorých pozemkov a právnych vzťahov k nim na ústrednej úrovni osobitný harmonogram katastrálnych území, v ktorých sa v príslušnom kalendárnom roku uskutoční konanie o obnove evidencie niektorých pozemkov a právnych vzťahov k nim v závislosti od objemu finančných prostriedkov, ktoré budú pre obnovu evidencie pozemkového vlastníctva vyčlenené v tom-ktorom roku.
	Vláda Slovenskej republiky zrušila uznesením č. 970 zo 7. decembra 2005 k návrhu na riešenie zintenzívnenia konaní o stave obnovy evidencie niektorých pozemkov a právnych vzťahov k nim podľa zákona NR SR č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov, v bode C.1. zoznam harmonogramov katastrálnych území s doteraz nezačatým konaním o obnove evidencie niektorých pozemkov a právnych vzťahov k nim vyplývajúcich z uznesení predkladaných každoročne vláde SR. Zároveň v bode A.1. schválila nový zoznam všetkých doteraz neobstaraných katastrálnych území na konanie o obnove evidencie pozemkov s termínom ich ukončenia do roku 2011 a v bode A.2. použitie finančných prostriedkov a spôsob financovania v rokoch 2005 – 2010 na financovanie konaní o stave obnovy evidencie niektorých pozemkov a právnych vzťahov k nim z rozpočtu Slovenského pozemkového fondu v objeme 100 mil. Sk ročne.
	Informovanie vlády Slovenskej republiky o aktuálnom stave obnovy evidencie niektorých pozemkov a právnych vzťahov k nim podľa zákona NR SR č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov v roku 2006 je zakotvené v Pláne práce vlády Slovenskej republiky na mesiac november. Informácie bude predkladať Úrad geodézie, kartografie a katastra Slovenskej republiky v spolupráci s Ministerstvom pôdohospodárstva Slovenskej republiky každoročne až do ukončenia obnovy evidencie niektorých pozemkov a právnych vzťahov k nim.
	Z uvedených dôvodov Ministerstvo pôdohospodárstva Slovenskej republiky predkladá návrh na zrušenie predmetnej úlohy z Plánu práce vlády Slovenskej republiky na rok 2005.
	Predkladaný materiál nemá finančný, ekonomický, environmentálny vplyv na spoločnosť ani negatívny vplyv na zamestnanosť obyvateľstva a podnikateľské prostredie.